title: 2013/1/EU: Sklep Sveta z dne 20. novembra 2012 o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Državo Izrael na drugi strani o ugotavljanju skladnosti in prevzemanju industrijskih izdelkov (CAA)

text:
               4.1.2013

               SL

               Uradni list Evropske unije

               L 1/1

      SKLEP SVETA

   z dne 20. novembra 2012
   o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Državo Izrael na drugi strani o ugotavljanju skladnosti in prevzemanju industrijskih izdelkov (CAA)
   (2013/1/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 207 v povezavi s členom 218(6)(a)(v) in členom 218(7) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Državo Izrael na drugi strani (1) (v nadaljnjem besedilu: Pridružitveni sporazum) je začel veljati 20. novembra 1995.

               (2)

               Člen 47 Pridružitvenega sporazuma določa, kadar je primerno, sklenitev sporazumov o vzajemnem priznavanju na področju ugotavljanja skladnosti, člen 55 Pridružitvenega sporazuma pa določa, da si je treba po najboljših močeh prizadevati za približevanje zakonodaj pogodbenic, da se olajša izvajanje sporazuma.

               (3)

               Protokol k Pridružitvenemu sporazumu o ugotavljanju skladnosti in prevzemanju industrijskih izdelkov (CAA) (v nadaljnjem besedilu: Protokol) je bil v imenu Unije podpisan dne 6. maja 2010.

               (4)

               Protokol bi bilo treba odobriti.

               (5)

               Komisija je odgovorna za zastopanje Unije navzven v povezavi s Protokolom, vključno s funkcijami informiranja in obveščanja, ter posredovanje odgovorov na zahteve v skladu s prilogami. Protokol se bo izvajal na podlagi ustrezne zakonodaje Unije o akreditaciji, tržnem nadzoru in trženju izdelkov.

               (6)

               Komisijo je treba pooblastiti za izvedbo tehničnih sprememb Protokola –

         SPREJEL NASLEDNJI SKLEP:
   Člen 1
   Protokol k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Državo Izrael na drugi strani o ugotavljanju skladnosti in prevzemanju industrijskih izdelkov (CAA) se odobri v imenu Unije.
   Besedilo Protokola je priloženo temu sklepu.
   Člen 2
   Predsednik Sveta v skladu s členom 16 Protokola v imenu Unije pošlje diplomatsko noto.
   Člen 3
   Komisija je pooblaščena, da po posvetovanju s posebnim odborom, ki ga imenuje Svet v skladu s členom 218(4) Pogodbe, odobri spremembe na podlagi členov 7, 13 in 15 Protokola.
   Člen 4
   Ta sklep začne veljati na dan objave v Uradnem listu Evropske unije.

      V Bruslju, 20. novembra 2012

            Za Svet

            Predsednik

         A. D. MAVROYIANNIS

      (1)  UL L 147, 21.6.2000, str. 3.

         PROTOKOL

      k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani in Državo Izrael na drugi strani o ugotavljanju skladnosti in prevzemanju industrijskih izdelkov (CAA)
      EVROPSKA UNIJA
      (v nadaljnjem besedilu: EU)
      in
      DRŽAVA IZRAEL
      (v nadaljnjem besedilu: Izrael)
      (obe v nadaljnjem besedilu: pogodbenici)
      STA SE –
      OB UPOŠTEVANJU, da je Izrael pogodbenica Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Državo Izrael na drugi strani (v nadaljnjem besedilu: Pridružitveni sporazum) (1),
      OB PRIZNAVANJU, da sprejetje in izvajanje ustrezne zakonodaje EU s strani Izraela omogoča, da se razširijo določene ugodnosti notranjega trga in zagotovi njegovo učinkovito delovanje v določenih sektorjih,
      OB UPOŠTEVANJU skupne zaveze pogodbenic načelom prostega pretoka blaga in k spodbujanju kakovosti izdelkov, z namenom zagotavljanja zdravja in varnosti njunih državljanov ter varstva okolja, vključno s tehnično pomočjo in drugimi oblikami medsebojnega sodelovanja med njima,
      V ŽELJI po sklenitvi Protokola k Pridružitvenemu sporazumu o ugotavljanju skladnosti in prevzemanju industrijskih izdelkov (v nadaljnjem besedilu: Protokol), ki določa vzajemno prevzemanje industrijskih izdelkov, ki izpolnjujejo zahteve za zakonito dajanje v promet v eni od pogodbenic, vključno z, kjer je primerno, vzajemnim priznavanjem rezultatov obveznega ugotavljanja skladnosti industrijskih izdelkov,
      OB UPOŠTEVANJU, da člen 47 Pridružitvenega sporazuma določa, kjer je primerno, sklenitev evropskega sporazuma o ugotavljanju skladnosti in da člen 55 Pridružitvenega sporazuma določa, da si je treba po najboljših močeh prizadevati za približevanje zakonodaj pogodbenic,
      OB UPOŠTEVANJU, da je v sektorjih, ki jih ta protokol zajema, nacionalna zakonodaja Izraela v veliki meri usklajena z zadevno zakonodajo EU,
      OB UGOTOVITVI tesnega sodelovanja med Evropsko unijo in Islandijo, Lihtenštajnom ter Norveško na podlagi Sporazuma o evropskem gospodarskem prostoru, zaradi česar je primerno preučiti sklenitev vzporednega evropskega sporazuma o ugotavljanju skladnosti med Izraelom in temi državami, ki bo enakovreden temu sporazumu,
      OB UPOŠTEVANJU statusa pogodbenic kot pogodbenih strank Sporazuma o ustanovitvi Svetovne trgovinske organizacije in zavedajoč se zlasti njunih pravic in obveznosti iz Sporazuma Svetovne trgovinske organizacije o tehničnih ovirah za trgovino –
      DOGOVORILI O NASLEDNJEM:
      Člen 1
      Namen in sredstva
      1.   Namen Protokola je med pogodbenicama olajšati odpravljanje tehničnih ovir za trgovino z določenimi industrijskimi izdelki iz prilog k temu protokolu, ki so sestavni del tega protokola.
      2.   Namen iz odstavka 1 se doseže na naslednji način:

                  (a)

                  Izrael sprejme in izvaja nacionalne tehnične predpise, standarde in postopke ugotavljanja skladnosti, ki so enakovredni tistim iz ustrezne zakonodaje EU;

                  (b)

                  Izrael izvaja regulativno in tehnično infrastrukturo, ki je enakovredna tisti iz držav članic EU;

                  (c)

                  obe pogodbenici na svoje trge vzajemno prevzameta industrijske izdelke, ki izpolnjujejo zahteve za zakonito dajanje v promet v eni od pogodbenic, vključno z, kjer je primerno, vzajemnim priznavanjem rezultatov obveznega ugotavljanja skladnosti industrijskih izdelkov, za katere velja ustrezna zakonodaja EU in enakovredna nacionalna zakonodaja Izraela;

                  (d)

                  obe pogodbenici na svoj trg prevzameta industrijske izdelke, ki izpolnjujejo zahteve za zakonito dajanje v promet v Izraelu in kateri koli državi članici EU, pod podobnimi pogoji, kot se uporabljajo za blagovno menjavo med državami članicami EU.

            Člen 2
      Opredelitev pojmov
      Za namen tega protokola:

                  (a)

                  „industrijski izdelki“ pomenijo izdelke, ki so opredeljeni s področjem uporabe prilog k temu protokolu;

                  (b)

                  „ustrezna zakonodaja EU“ pomeni kateri koli pravni akt in prakso izvajanja Evropske unije, ki se uporablja v določeni situaciji, tveganju ali kategoriji industrijskih izdelkov iz prilog k temu protokolu;

                  (c)

                  „nacionalna zakonodaja“ pomeni kateri koli pravni akt in prakso izvajanja, s katerima je Izrael uskladil svojo zakonodajo z zakonodajo EU, ki se uporablja v določeni situaciji, tveganju ali kategoriji industrijskih izdelkov;

                  (d)

                  „pristojni organ“ pomeni organ pod jurisdikcijo ene od držav članic EU ali Izraela, ki je pristojen za učinkovito izvajanje zakonodaje EU in nacionalne zakonodaje v določenem industrijskem sektorju in, kjer je primerno, za priglasitev priglašenih organov;

                  (e)

                  „priglašeni organ“ pomeni organ, ki ga pristojni organ v skladu z ustrezno jurisdikcijo ene od pogodbenic k tem protokolu priglasi drugi pogodbenici kot pristojnega za ugotavljanje skladnosti z zahtevami iz zakonodaje EU ali nacionalne zakonodaje;

                  (f)

                  „odbor“ pomeni Pridružitveni odbor, ustanovljen v skladu s členom 70 Pridružitvenega sporazuma, ali organ, ki ga ustanovi Pridružitveni svet v skladu s členom 73 Pridružitvenega sporazuma in ki je zadolžen za trgovinske zadeve.

            Izrazi, uporabljeni v tem protokolu, imajo pomen, ki je opredeljen v ustrezni zakonodaji EU in nacionalni zakonodaji Izraela.
      Člen 3
      Usklajenost zakonodaje
      Izrael za namen tega protokola soglaša, da bo po posvetovanju z Evropsko komisijo sprejel primerne ukrepe za uskladitev in ohranjanje ustrezne zakonodaje EU, kot se uporablja za dajanje v promet izdelkov, ki jih ta protokol zajema.
      V sektorjih, ki jih zajema ta protokol in kjer ustrezna zakonodaja EU temelji na uporabi tehničnih standardov, ki ustvarjajo domnevo o skladnosti z bistvenimi varnostnimi zahtevami (poznanimi kot sektorji „novega pristopa“), Izrael soglaša, da bo po posvetovanju z Evropsko komisijo sprejel primerne ukrepe za uskladitev in ohranjanje ustrezne prakse EU na področjih standardizacije, meroslovja, akreditacije, ugotavljanja skladnosti, tržnega nadzora, splošne varnosti izdelkov in odgovornosti proizvajalcev. Sektorji „novega pristopa“ so kot taki navedeni v sektorskih prilogah.
      Člen 4
      Tehnična infrastruktura
      Izrael za namen tega protokola soglaša, da bo po posvetovanju z Evropsko komisijo sprejel primerne ukrepe za ustanovitev in ohranitev primernih pristojnih organov v skladu s členom 9.
      V sektorjih, ki jih zajema ta protokol in kjer ustrezna zakonodaja EU temelji na uporabi tehničnih standardov, ki ustvarjajo domnevo o skladnosti z bistvenimi varnostnimi zahtevami (poznanimi kot sektorji „novega pristopa“), Izrael soglaša, da bo ustanovil in ohranjal organe, ki lahko opravljajo funkcije standardizacije, meroslovja, akreditacije, tržnega nadzora, ocene splošne varnosti izdelkov ter ocene in uveljavljanja odgovornosti proizvajalcev na svojem ozemlju in na ravni, ki je okvirno enakovredna tisti v državah članicah EU.
      Člen 5
      Vzajemno prevzemanje industrijskih izdelkov, vključno z ugotavljanjem njihove skladnosti
      1.   Pogodbenici soglašata, da se zaradi vzajemnega prevzemanja industrijski izdelki iz prilog o prevzemanju reguliranih izdelkov, ki izpolnjujejo zahteve za zakonito dajanje v promet v eni pogodbenici, lahko dajo v promet v drugi pogodbenici, zlasti če izpolnjujejo:

                  (a)

                  zahteve iz veljavnih pravnih predpisov glede na sedež subjektov v kateri koli od pogodbenic, ki so pristojni za dajanje izdelkov v promet, ter

                  (b)

                  kadar je primerno, veljavne določbe v zvezi s sedežem organov, ki so pristojni za ugotavljanje skladnosti.

            2.   Pogodbenici soglašata, da se, z namenom vzajemnega prevzemanja, z industrijskimi izdelki iz prilog o prevzemanju izdelkov, ki niso skupno regulirani in za katere ne obstajajo nobeni evropski tehnični predpisi, lahko trguje med Izraelom in EU na podlagi tega, da se z izdelkom, s katerim se zakonito trguje v Izraelu ali eni od držav članic EU, lahko zakonito trguje tudi v drugi pogodbenici tega protokola.
      3.   Kadar se v zvezi z izdelki izvajajo obvezni postopki ugotavljanja skladnosti v skladu z zakonodajo EU ali nacionalno zakonodajo iz prilog, pogodbenici nadalje soglašata, da bosta priznali rezultate takih postopkov, ne da bi zahtevali, da se ponovijo, niti da bi zaradi prevzemanja takih ugotovitev skladnosti uvedli dodatne zahteve.
      4.   Ne glede na odstavke 1, 2 in 3 nobena od pogodbenic ni zavezana k prevzemu izdelkov na svoj trg, ki so bili zakonito dani na trg druge pogodbenice kot posledica sporazuma, ki je po učinku podoben temu protokolu, med eno od pogodbenic in tretjo državo ali stranjo ali zaradi enostranske privolitve ene od pogodbenic tretji državi ali strani.
      Člen 6
      Zaščitna klavzula
      Kadar pogodbenica meni, da bi industrijski izdelek, ki je dan v promet na njenem ozemlju na podlagi tega protokola in ki se uporablja v skladu s svojo predvideno uporabo, lahko ogrozil varnost ali zdravje uporabnikov ali drugih oseb ali kateri koli drug legitimni interes, ki ga ščiti zakonodaja iz prilog, lahko sprejme ustrezne ukrepe za umik takšnega izdelka s trga, za prepoved dajanja v promet, začetek uporabe ali uporabo ali za omejitev prostega prometa s tem izdelkom.
      Priloge določajo postopek, ki se uporablja v navedenih primerih.
      Člen 7
      Razširitev obsega uporabe
      Če Izrael sprejme in izvede nadaljnje usklajevanje nacionalne zakonodaje z zakonodajo EU, lahko pogodbenici spremenita priloge ali skleneta nove priloge v skladu s postopkom iz člena 13.
      Člen 8
      Obveznosti pogodbenic glede njunih pristojnih in priglašenih organov

                  1.

                              (a)

                              Pogodbenici zagotovita, da pristojni organi v njuni jurisdikciji, ki so odgovorni za učinkovito izvajanje zakonodaje EU in nacionalne zakonodaje, to zakonodajo neprekinjeno uporabljajo. Poleg tega pogodbenici zagotovita, da lahko ti pristojni organi zagotovijo skladnost industrijskih izdelkov z zakonodajo EU ali nacionalno zakonodajo ali zahtevajo njihov umik s trga ali, kadar je primerno, priglasijo, začasno ukinejo, prekličejo začasno ukinitev in umaknejo priglasitev priglašenih organov.

                              (b)

                              Pogodbenici se obvestita o imenih in naslovih njunih pristojnih organov ter ohranjata seznam takšnih organov.

                  2.

                              (a)

                              Pogodbenici zagotovita, da so priglašeni organi, ki so bili v njuni jurisdikciji priglašeni za ugotavljanje skladnosti z zahtevami zakonodaje EU ali nacionalne zakonodaje iz prilog, neprekinjeno usklajeni z zahtevami navedene zakonodaje EU ali nacionalne zakonodaje. Poleg tega pogodbenici sprejmeta vse potrebne ukrepe za zagotovitev, da ti priglašeni organi ostanejo primerno usposobljeni za izvajanje nalog, za katere so priglašeni.

                              (b)

                              Pogodbenici se obvestita o imenih in naslovih njunih priglašenih organov ter vzdržujeta seznam takšnih organov.

            Člen 9
      Postopki za priznavanje pristojnih organov in priglasitev priglašenih organov
      1.   Za priznavanje pristojnih organov, ki so odgovorni za učinkovito izvajanje zakonodaje EU ali nacionalne zakonodaje, za zagotovitev skladnosti industrijskih izdelkov z zakonodajo EU ali nacionalno zakonodajo ali ki zahtevajo njihov umik s trga in, kadar je to primerno, lahko priglasijo, začasno ukinejo, prekličejo začasno ukinitev in umaknejo priglasitev priglašenih organov, se uporablja naslednji postopek:

                  (a)

                  pogodbenica pošlje svoj predlog drugi pogodbenici v pisni obliki z navedbo ozemlja in naslova Priloge k Protokolu, v skladu s katerim je pristojni organ pristojen za izvajanje nalog iz člena 8(1), vključno, kjer je primerno, s katerimi koli omejitvami pristojnosti znotraj ozemlja ali področja uporabe navedene priloge;

                  (b)

                  po pisni potrditvi druge pogodbenice se od tega datuma pristojni organ šteje kot pristojen za izvajanje nalog iz člena 8(1) v zvezi s prilogami, za katere je bil potrjen.

            2.   Za priglasitev priglašenih organov za ugotavljanje skladnosti v zvezi z zahtevami zakonodaje EU ali nacionalne zakonodaje iz prilog se uporablja naslednji postopek:

                  (a)

                  pogodbenica pošlje priglasitev drugi pogodbenici v pisni obliki z navedbo naslova Priloge k Protokolu, v skladu s katero je priglašeni organ pristojen za ugotavljanje skladnosti in, kjer je primerno, z navedbo katerih koli omejitev navedene pristojnosti na področju uporabe navedene priloge;

                  (b)

                  po pisni potrditvi druge pogodbenice se od tega datuma organ šteje kot priglašen in pristojen za ugotavljanje skladnosti v zvezi z navedenimi zahtevami iz prilog.

            3.   Če se pogodbenica odloči za umik priglasitve priglašenega organa v njeni jurisdikciji, o tem pisno obvesti drugo pogodbenico. Priglašeni organ bo prenehal z ugotavljanjem skladnosti v zvezi z navedenimi zahtevami iz prilog najkasneje od datuma umika njegove priglasitve. Kljub temu ugotovitve skladnosti, izvedene pred tem datumom, ostanejo veljavne, razen če Odbor odloči drugače.
      Člen 10
      Preverjanje priglašenih organov
      1.   Vsaka pogodbenica lahko od druge pogodbenice zahteva, da preveri tehnično usposobljenost in skladnost priglašenega organa ali kandidata za priglašeni organ iz njene jurisdikcije. Takšna zahteva je objektivno in utemeljeno upravičena, da se pogodbenici, odgovorni za priglasitev, omogoči izvedba zahtevanega preverjanja in hitro poročanje drugi pogodbenici. Pogodbenici lahko preverita priglašeni organ tudi skupaj, in sicer s sodelovanjem ustreznih pristojnih organov. Pogodbenici v ta namen zagotovita polno sodelovanje organov v njuni jurisdikciji. Pogodbenici sprejmeta vse potrebne ukrepe in uporabita vsa razpoložljiva sredstva, ki so potrebna za odpravo ugotovljenih težav.
      2.   Če težav ni mogoče rešiti zadovoljivo za obe pogodbenici, lahko o svojem nesoglasju obvestita Odbor z navedbo (a) razlogov za to zahtevo z ustreznimi dokazi za preverjanje tehnične usposobljenosti in skladnosti priglašenega organa, (b) razlogov, zakaj težav ni mogoče rešiti zadovoljivo za obe pogodbenici, in (c) dokazov, ki kažejo na obstoj neposredne in resne nevarnosti za zdravje in varnost ljudi, kjer je ustrezno. Odbor lahko sprejme ustrezne ukrepe.
      3.   Če in dokler Odbor ne odloči drugače, se priglasitev organa in priznanje njegove pristojnosti za ugotavljanje skladnosti v zvezi z zahtevami zakonodaje EU ali nacionalne zakonodaje iz prilog delno ali v celoti odloži od datuma, ko pogodbenici obvestita Odbor o nesoglasju.
      Člen 11
      Izmenjava informacij in sodelovanje
      Pogodbenici za zagotovitev pravilne in enotne uporabe in razlage tega protokola ter za spodbujanje trgovine z industrijskim blagom med njima:

                  (a)

                  se obvestita o ustreznih predlaganih in dejanskih spremembah zakonodaje ter si izmenjata informacije o izvajanju zakonov in prakse, kar vključuje zlasti postopke za zagotovitev skladnosti priglašenih organov na njunih ozemljih s pravili, ki zanje veljajo;

                  (b)

                  se povabita k sodelovanju v njunih ustreznih mehanizmih za izmenjavo informacij v zvezi z mehanizmi, ki obravnavajo sektorje, ki so zajeti v prilogah k temu protokolu, razen če je v prilogah določeno drugače. EU bo preučila možnosti, da povabi Izrael k sodelovanju v ustreznih evropskih omrežjih in organih;

                  (c)

                  svoje priglašene organe spodbujata k sodelovanju z namenom vzpostavitve prostovoljnih ureditev o vzajemnem priznavanju.

            Člen 12
      Zaupnost
      Predstavniki, strokovnjaki in drugi posredniki pogodbenic tudi po tem, ko ne opravljajo več svojega dela, ne smejo razkriti informacij, ki so jih pridobili v okviru tega protokola, za katerega velja obveznost varovanja poklicne skrivnosti. Teh informacij se ne sme uporabljati za namene, ki niso predvideni s tem protokolom.
      Člen 13
      Upravljanje Protokola
      1.   Za učinkovito delovanje tega protokola je odgovoren Odbor. Zlasti lahko odloča glede:

                  (a)

                  spreminjanja in umika prilog;

                  (b)

                  dodajanja novih prilog;

                  (c)

                  imenovanja strokovnjakov za preverjanje tehnične usposobljenosti priglašenega organa in njegove skladnosti z zahtevami, ki se zanj uporabljajo, v skladu s členom 10(1);

                  (d)

                  izmenjave informacij o predlaganih in dejanskih spremembah zakonodaje EU in nacionalne zakonodaje, navedene v prilogah;

                  (e)

                  vprašanj o novih ali dodatnih postopkih ugotavljanja skladnosti, ki vplivajo na sektor, ki ga priloga zajema;

                  (f)

                  reševanja kakršnih koli vprašanj v zvezi z uporabo tega protokola;

                  (g)

                  predložitve vprašanj za odločanje v mehanizmu reševanja sporov iz člena 75 Pridružitvenega sporazuma ali v katerem koli drugem ustreznem mehanizmu za reševanje sporov, ki ga pogodbenici po dogovoru vzpostavita v skladu s Pridružitvenim sporazumom.

            2.   Odbor lahko prenese navedene pristojnosti iz tega protokola.
      3.   Spremembe prilog začnejo veljati v skladu z odločitvijo Odbora.
      Člen 14
      Tehnično sodelovanje
      Pogodbenici po potrebi sodelujeta z namenom podpore učinkovitemu izvajanju in uporabi tega protokola.
      Člen 15
      Sporazumi z drugimi državami
      1.   Protokol se lahko v skladu z izrecnim dogovorom med pogodbenicama, vključno z odločitvijo Odbora, razširi, da zajema prevzemanje industrijskih izdelkov iz tretjih držav ali strani, s katerimi je EU v ustreznih sektorjih sklenila sporazum, ki je podoben temu protokolu.
      2.   Kadar EU uradno obvesti Izrael, da je sklenila sporazum s tretjo državo ali stranjo, ki je podoben temu protokolu, in ki zajema prevzemanje industrijskih izdelkov v ustreznih sektorjih, Izrael preuči sklenitev sporazuma s tretjo državo ali stranjo, ki predvideva takšno razširitev.
      Člen 16
      Začetek veljavnosti
      Ta protokol začne veljati 30 dni po datumu zadnjega pisnega sporočila po diplomatski poti, s katerim se pogodbenici obvestita, da so v pogodbenicah izpolnjene zakonite zahteve za začetek veljavnosti tega protokola.
      Člen 17
      Trajanje
      Ta protokol se sklene za nedoločen čas. Vsaka pogodbenica lahko Protokol enostransko odpove z uradnim obvestilom drugi pogodbenici. Protokol preneha veljati dvanajst mesecev po dnevu takega uradnega obvestila.
      Prenehanje Protokola v času med odpovedjo Protokola s strani ene pogodbenice in njegovim prenehanjem veljavnosti ne škoduje ali na kakršen koli način ne posega v nobeno pravico ali obveznost, ki je nastala ali bo nastala zaradi uporabe tega protokola pred datumom veljavnosti navedenega prenehanja.
      Člen 18
      Jeziki
      Ta protokol je sestavljen v dveh izvirnikih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in hebrejskem jeziku, pri čemer so vsa besedila enako verodostojna.

         Съставено в Брюксел на шести май две хиляди и десета година.
         Hecho en Bruselas, el seis de mayo de dos mil diez.
         V Bruselu dne šestého května dva tisíce deset.
         Udfærdiget i Bruxelles den sjette maj to tusind og ti.
         Geschehen zu Brüssel am sechsten Mai zweitausendzehn.
         Kahe tuhande kümnenda aasta maikuu kuuendal päeval Brüsselis.
         Έγινε στις Βρυξέλλες, στις έξι Μαΐου δύο χιλιάδες δέκα.
         Done at Brussels on the sixth day of May in the year two thousand and ten.
         Fait à Bruxelles, le six mai deux mille dix.
         Fatto a Bruxelles, addì sei maggio duemiladieci.
         Briselē, divi tūkstoši desmitā gada sestajā maijā.
         Priimta du tūkstančiai dešimtų metų gegužės šeštą dieną Briuselyje.
         Kelt Brüsszelben, a kétezer-tizedik év május havának hatodik napján.
         Magħmul fi Brussell, fis-sitt jum ta' Mejju tas-sena elfejn u għaxra.
         Gedaan te Brussel, de zesde mei tweeduizend tien.
         Sporządzono w Brukseli dnia szóstego maja roku dwa tysiące dziesiątego.
         Feito em Bruxelas, em seis de Maio de dois mil e dez.
         Întocmit la Bruxelles, la șase mai două mii zece.
         V Bruseli šiesteho mája dvetisícdesať.
         V Bruslju, dne šestega maja leta dva tisoč deset.
         Tehty Brysselissä kuudentena päivänä toukokuuta vuonna kaksituhattakymmenen.
         Som skedde i Bryssel den sjätte maj tjugohundratio.
         2010

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            På Europeiska unionens vägnar

            За Държавата Израел
            Por el Estado de Israel
            Za Stát Izrael
            For Staten Israel
            Für den Staat Israel
            Iisraeli Riigi nimel
            Για το Κράτος του Ισραήλ
            For the State of Israel
            Pour l'État d'Israël
            Per lo Stato d'Israele
            Izraēlas Valsts vārdā
            Izraelio Valstybės vardu
            Izrael Állam részéről
            Għall-Istat tal-Iżrael
            Voor de Staat Israël
            W imieniu Państwa Izrael
            Pelo Estado de Israel
            Pentru Statul Israel
            Za Izraelský štát
            Za Državo Izrael
            Israelin valtion puolesta
            För Staten Israel

         (1)  UL L 147, 21.6.2000, str. 3, in „Kitvei Amana“ (Uradni list Izraela), 1034.

         PRILOGA

            O VZAJEMNEM PREVZEMANJU INDUSTRIJSKIH IZDELKOV

            Dobra proizvodna praksa (GMP) v farmaciji

         ODDELEK I

            Zakonodaja EU in nacionalna zakonodaja

                     Zakonodaja EU

                     :

                     zakonodaja EU in določbe, o katerih je Evropska komisija obvestila Izrael in jih objavila v zvezi s to prilogo.

                     Nacionalna zakonodaja Izraela

                     :

                     zakonodaja Izraela, o kateri je Izrael obvestil Evropsko komisijo in jo objavil v zvezi s to prilogo.

               ODDELEK II

            Področje in obseg uporabe

         1.   Področje uporabe
         Razen v primerih iz klavzule 2 o izločitvah, določbe iz te priloge zajemajo zdravila, aktivne farmacevtske sestavine, farmacevtske pomožne snovi ali njihove mešanice za uporabo v humani ali veterinarski medicini, za katere se uporabljajo zahteve za dobro proizvodno prakso (GMP) in zahteve ustrezne zakonodaje, o kateri se pogodbenici obvestita v skladu z oddelkom I te priloge, izdelke pa neposredno dobavi proizvajalec ali uvoznik ene pogodbenice uvozniku druge pogodbenice.
         To vključuje kemične in biološke farmacevtske izdelke, imunološke izdelke, radiofarmacevtske izdelke in zdravila rastlinskega izvora.
         Določbe te priloge se uporabljajo za izdelke, ki so z njo zajeti, ne glede na njihovo poreklo.
         2.   Izločitve
         Zdravila iz človeške krvi ali človeške plazme, zdravila za napredno zdravljenje, zdravila v preskušanju, homeopatska zdravila, medicinski plini in veterinarski imunološki izdelki so izločeni iz obsega uporabe te priloge.
         Pogodbenici bosta o možnosti razširitve obsega uporabe te priloge na zdravila iz človeške krvi ali človeške plazme, zdravila v preskušanju in veterinarske imunološke izdelke razpravljali dve leti po začetku veljavnosti te priloge.
         3.   Vzdrževanje, objava in razširitev obsega uporabe ter izločitev
         Ob začetku veljavnosti te priloge pogodbenici z izmenjavo pisem vzpostavita seznam vrst izdelkov in dejavnosti, ki jih Priloga zajema, lahko pa tudi določita izdelke, ki se jih izloči.
         Poleg tega za izvajanje člena 5(4) tega protokola v povezavi s to prilogo pogodbenici soglašata, da se obvestita o sporazumih, ki so po učinku podobni temu protokolu, o enostranskih privolitvah tretji državi ali strani, ki so po učinku podobne sporazumu te vrste, področju uporabe izdelkov in postopkom iz navedenih sporazumov, ter o njunem namenu glede prevzetja izdelkov na svoje trge z odstopanjem od določenih obveznosti (zlasti tistih iz oddelka IV.2) v zvezi z navedenimi sporazumi in enostranskimi privolitvami.
         Pogodbenici lahko prek kontaktnih točk iz klavzule 11 oddelka IV po oceni pravnih in izvedbenih določb ter praks v skladu z zakonodajo EU iz oddelka I dodata ali izločita nadaljnje vrste izdelkov in dejavnosti. Po tem postopku se lahko seznam z izmenjavo pisem med pogodbenicama ustrezno spremeni.
         Pogodbenici omogočita dostop javnosti do: (1) seznama vrst izdelkov in dejavnosti, ki jih zajema ta priloga, (2) seznama kakršnih koli sporazumov, ki so po učinku podobni temu protokolu, za katere druga pogodbenica uporablja odstopanje iz klavzule 2(e) oddelka IV, in (3) seznama kakršnih koli enostranskih privolitev tretji državi ali strani, ki so po učinku podobne sporazumu te vrste, za katere druga pogodbenica uporablja odstopanje iz klavzule 2(e) oddelka IV.
         ODDELEK III

            Pristojni organi

         EU
         Organi, ki so jih imenovale države članice EU v skladu z zakonodajo EU iz oddelka I, o katerih so uradno obvestile Izrael v skladu s členom 9 tega protokola in ki jih je Evropska komisija javno objavila.
         Izrael
         Organi, ki jih je imenoval Izrael v skladu z nacionalno zakonodajo Izraela iz oddelka I, o katerih je uradno obvestil EU v skladu s členom 9 tega protokola in ki jih je Izrael javno objavil.
         ODDELEK IV

            Posebni dogovori

         1.   Opredelitev pojmov
         Za namen te priloge se uporabljajo naslednje opredelitve:
         Uradni kontrolni laboratorij za preskušanje zdravil (OMCL): laboratorij, ki ga določi država članica EU ali Izrael, kot je naveden in urejen v farmacevtski zakonodaji in smernicah EU, Sveta Evrope in Izraela, za izvajanje laboratorijskega testiranja za pristojni organ, neodvisno od proizvajalca, za zdravila pred in/ali po trženju z namenom splošnega nadzora nad zdravili v zvezi z varnostjo bolnikov in/ali živali.
         Uradna kontrola organa za sprostitev serije (OCABR): zahteva pogodbenice, kot je navedeno in urejeno v farmacevtski zakonodaji in smernicah EU, Sveta Evrope in Izraela, da uradni kontrolni laboratorij za preskušanje živil preveri skladnost serije z odobrenimi specifikacijami iz dovoljenja za promet, preden pristojni organ pogodbenice odobri, da se navedena serija da v promet. Preverjanje vključuje testiranje po terminskem načrtu iz navedenih smernic.
         Ponovna kontrola: preskušanje zdravil, uvoženih iz tretjih držav ali druge pogodbenice, vključno z v celoti izvedeno kvalitativno analizo, kvantitativno analizo vsaj vseh aktivnih snovi in vseh ostalih testiranj ali preverjanj, ki so potrebni za zagotavljanje kakovosti zdravil v skladu z zahtevami dovoljenja za promet.
         2.   Obveznosti pogodbenic

                     (a)

                     Vsaka pogodbenica za izdelke, ki jih zajema ta priloga, prizna sklepe inšpekcijskih pregledov v zvezi s skladnostjo proizvajalcev in uvoznikov z načeli in smernicami GMP EU ter enakovredno GMP Izraela, ki jih opravijo ustrezne inšpekcijske službe druge pogodbenice na svojem ozemlju ali v tretji državi v skladu z določbami o inšpekcijskih pregledih, kot so dokumentirani z izdajo ali zavrnitvijo izdaje potrdila o GMP. Ustrezne določbe so navedene v oddelku I.

                     (b)

                     Vsaka pogodbenica za zdravila, ki jih zajema ta priloga, prizna ustrezna dovoljenja za proizvodnjo in uvoz, ki potrjujejo skladnost z zakonodajo o proizvodnji in uvozu ter z načeli in smernicami GMP EU ter enakovredno GMP Izraela.

                     (c)

                     Druga pogodbenica potrdilo o skladnosti vsake serije s svojimi specifikacijami, ki ga izvede proizvajalec s sedežem v eni od pogodbenic ali uvoznik, prizna brez ponovne kontrole pri uvozu iz ene pogodbenice v drugo. Vendar dodatne obveznosti odgovorne osebe ali odgovornega farmacevta uvoznika v vsaki pogodbenici, ob upoštevanju potrdila vsake serije izdelkov v skladu z oddelkom I, veljajo še naprej v skladu z določbami zakonodaje EU in nacionalne zakonodaje Izraela iz oddelka I.

                     (d)

                     Določbe iz točk (a), (b) in (c) se uporabljajo za končna ali vmesna zdravila, uvožena iz tretje države in nadalje izvožena v drugo pogodbenico, le (1) če je uvoznik iz tretje države ali proizvajalec iz ene od pogodbenic za vsako serijo zdravila opravil ponovno kontrolo in (2) če je pristojni organ ene od pogodbenic opravil inšpekcijski pregled proizvajalca v tretji državi in ugotovil, da je proizvajalec glede izdelka ali kategorije izdelka v skladu z dobro proizvodno prakso.

                     (e)

                     Vendar se določbe iz točk (a), (b) in (c) ne uporabljajo za izdelke, uvožene iz tretje države, ki jih je izključno testiral in pregledal pristojni organ navedene države ali druge tretje države. Druga pogodbenica mora soglašati o vsakem odstopanju od te določbe na podlagi sporazuma ene od pogodbenic, ki je po učinku podoben temu protokolu, ali enostranskih privolitev ene od pogodbenic tretji državi ali pogodbenici, ki so po učinku podobne sporazumu te vrste.

                     (f)

                     Kadar ena pogodbenica od pristojnega organa ali uradnega kontrolnega laboratorija za preskušanje zdravil zahteva, da opravi uradno kontrolo organa za sprostitev serije, to preverjanje, ki ga izvede organ ali pogodbenica, druga pogodbenica prizna kot veljavno s potrdili, ki dokumentirajo skladnost s specifikacijami iz dovoljenja za promet.

                     (g)

                     Vsaka pogodbenica zagotovi, da vsako serijo izdelka, izvoženo v drugo pogodbenico, spremlja potrdilo o seriji. Potrdila o seriji za zdravila podpiše odgovorna oseba ali odgovorni farmacevt proizvajalca ali uvoznika ustrezne pogodbenice.

               3.   Izmenjava dovoljenj za proizvodnjo/uvoz ter informacije o skladnosti z GMP
         Pogodbenici si izmenjata informacije o statusu dovoljenj za proizvajalce in uvoznike ter o rezultatih inšpekcijskih pregledov zlasti z vstavljanjem podatkov o dovoljenjih, potrdilih o GMP ter neskladnosti z GMP v podatkovno bazo o GMP, ki jo upravlja Evropska agencija za zdravila (EMEA).
         4.   Izmenjava poročil o inšpekcijskih pregledih
         Na utemeljeno zahtevo ene pogodbenice ustrezne inšpekcijske službe druge pogodbenice posredujejo izvod zadnjega inšpekcijskega poročila o proizvodnem ali uvoznem objektu ali, če analitične postopke izvajajo zunanji sodelavci, tudi o pogodbenem objektu. To se uporablja, zlasti kadar je inšpekcijski pregled vključeval ugotavljanje skladnosti proizvodnih in kontrolnih testiranj za zdravilo v skladu s posebnostmi in dokumenti, predloženimi za dovoljenje za promet, ali kadar je bil inšpekcijski pregled opravljen kot posledica pomanjkljive kakovosti. Vsaka pogodbenica s temi poročili o inšpekcijskih pregledih ravna s stopnjo zaupnosti, ki jo zahteva pogodbenica, ki poročilo priskrbi. Pogodbenici zagotovita, da se inšpekcijska poročila posredujejo najpozneje v 30 koledarskih dneh, pri čemer se ta rok lahko podaljša na 60 dni, če se opravi nov inšpekcijski pregled ali ponovna kontrola.
         5.   Izmenjava rezultatov laboratorijskih testiranj, ki jih izvedejo laboratoriji OMCL
         Na utemeljeno zahtevo ene pogodbenice ustrezni organi druge pogodbenice posredujejo izvod rezultatov laboratorijskega testiranja, ki je bilo opravljeno kot del dejavnosti tržnega nadzora. To se uporablja, zlasti kadar se tako testiranje opravi v zvezi s pomanjkanjem kakovosti ali kadar obstaja sum, da bi bil izdelek lahko lažno predstavljen kot odobreni izdelek z ozirom na njegovo identiteto, zgodovino, ali vir.
         6.   Izmenjava rezultatov uradne kontrole organa za sprostitev serije (OCABR)
         Rezultate postopka OCABR, ki ga izvede pristojni organ pogodbenice izvoznice, druga pogodbenica priznava kot veljavne v skladu s pogoji, opredeljenimi v zakonodaji EU in izvedbenih določbah. Pristojni organ pogodbenice izvoznice da na zahtevo pogodbenici uvoznici na voljo potrdilo ali rezultate o neskladnosti.
         7.   Oblika izmenjave informacij
         Dovoljenja, poročila o inšpekcijskih pregledih, potrdila o GMP ter informacije o neskladnosti z GMP imajo obliko, ki je v skladu s postopki, ki jih objavi EU.
         Potrdila o OCABR ter obvestila o neskladnosti imajo obliko, ki je v skladu s postopki OCABR, ki jih objavi Svet Evrope.
         Potrdila o serijah zdravil, ki so priložena vsaki seriji, vsebujejo vsaj navedbo datuma proizvodnje, roka trajanja, rezultatov kvalitativne in kvantitativne analize ter ime in naslov laboratorija, kjer je bila takšna analiza izvedena, ime in naslov proizvajalca(-ev) ter, kjer je primerno, uvoznika. Vsebujejo tudi sklic na potrdilo o GMP, izdano za proizvajalca in, kjer je primerno, na uvoznika. Potrdila o serijah upoštevajo določbe v skladu s postopki, ki jih objavi EU.
         8.   Zaščitna klavzula
         Vsaka pogodbenica ima pravico zahtevati popolno poročilo o inšpekcijskem pregledu ali popolno poročilo s strani OMCL ter opraviti lasten inšpekcijski pregled in lastno OCABR. Razen primerov navedenih v klavzuli 4 bi se morala ta določba uporabljati le izjemoma, drugi pogodbenici pa navesti vzrok na objektiven in utemeljen način. Takšne zahteve se vnaprej sporočijo drugi pogodbenici, ki ima možnost, da se dejavnosti pridruži.
         9.   Sistem opozarjanja
         Ob začetku veljavnosti tega protokola Izrael sodeluje in prispeva v informacijski sistem in sistem hitrega obveščanja Skupnosti v zvezi s pomanjkljivo kakovostjo, ponarejanjem in razveljavitvijo serij.
         Pogodbenici zagotovita, da si kakršno koli začasno ukinitev ali umik (v celoti ali delno) dovoljenj za proizvodnjo ali uvoz zaradi neskladnosti z GMP sporočita z ustrezno stopnjo nujnosti glede na postopke, ki jih je izdala EU.
         10.   Obveščanje in posvetovanje
         Pogodbenici Protokola si redno izmenjujeta informacije o izvajanju in delovanju te priloge.
         Medsebojno se obveščata o usposabljanjih za inšpektorje in znanstvenike iz uradnih kontrolnih laboratorijev za preskušanje zdravil. Takšna usposabljanja, ki jih organizira ena pogodbenica, so, kjer je to mogoče, na voljo tudi drugi pogodbenici.
         Predstavnike Izraela se spodbuja, da redno sodelujejo v razpravah o GMP in temah o kakovosti delovnih skupin, ki jih usklajuje Evropska agencija za zdravila, ter v omrežju laboratorijev OMCL, ki ga usklajuje Evropski direktorat za kakovost zdravil in zdravstvenega varstva (EDQM) pod pokroviteljstvom Sveta Evrope. Poleg tega se Izrael spodbuja, da sodeluje v usklajenih inšpekcijskih dejavnostih v tretjih državah.
         Kot del izvajanja ustrezne zakonodaje EU Izrael sodeluje pri delovanju podatkovne baze Skupnosti o GMP, ki jo upravlja Evropska agencija za zdravila.
         Pogodbenici zaradi prikaza zmogljivosti in skladnosti inšpekcijskih sistemov GMP in laboratorijev OMCL z evropskimi standardi in zahtevami v razvijajočih se regulativnih sistemih sodelujeta v skupnem revizijskem programu držav članic EU, ki ga je izdala EMEA, in vzajemnem skupnem revizijskem programu, ki ga je ustanovil EQDM, ter katerem koli podobnem revizijskem programu v prihodnosti.
         Pogodbenica na zahtevo predloži dodatne posebne informacije v zvezi z njeno uradno inšpekcijsko službo in uradnimi kontrolnimi laboratoriji za preskušanje zdravil. Takšne posebne informacije lahko vključujejo usposabljanje, opazovane revizije, splošne informacije in izmenjavo dokumentov, preglednost revizij agencij, izmenjavo zunanjih ocen ter poročil o pregledu v zvezi z uradnimi inšpekcijskimi službami.
         Pogodbenici soglašata, da bosta olajševali izmenjavo informacij in interdisciplinarno sodelovanje v primerih, kadar obstaja sum, da akterji v proizvodni in distribucijski verigi kršijo zakonodajo.
         Pogodbenici v zvezi z zdravili, ki so zajeta s področjem uporabe te priloge, niso pa zajeta v oddelku II.3, lahko sodelujeta pri načrtovanju in opravljanju inšpekcijskih pregledov ter izmenjavi informacij o navedenih pregledih.
         Pogodbenici se bosta dogovorili, da se bosta sestali na upravičeno zahtevo ene od pogodbenic zaradi razpravljanja o pripravi, izvajanju in skladnosti ustrezne zakonodaje EU in nacionalne zakonodaje Izraela.
         Zahteve za sodelovanje v skladu s to klavzulo bi bilo treba sporočiti kontaktnim točkam iz klavzule 11.
         11.   Kontaktne točke
         Vsaka pogodbenica uradno obvesti drugo pogodbenico o kontaktnih točkah za namene iz te priloge.
         Kontaktne točke skupaj spremljajo izvajanje in delovanje te priloge, zlasti oceno ustrezne zakonodaje EU in nacionalne zakonodaje Izraela ter izvedbene določbe in prakse, in soglašata o seznamu vrst izdelkov in dejavnosti iz klavzule 3 oddelka II.


Pomembno pravno obvestilo

|

32006D0997

2006/997/ES: Sklep Sveta z dne 23. oktobra 2006 o sklenitvi Sporazuma v obliki izmenjave pisem med Evropsko skupnostjo in Urugvajem

Uradni list L 406 , 23/10/2006 str. 0010 - 0010 Uradni list L 406 , 30/12/2006 str. 0010 - 0010

		Sklep Svetaz dne 23. oktobra 2006o sklenitvi Sporazuma v obliki izmenjave pisem med Evropsko skupnostjo in Urugvajem(2006/997/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,ob upoštevanju predloga Komisije,ob upoštevanju naslednjega:(1) Svet je 22. marca 2004 pooblastil Komisijo, da na podlagi člena XXIV.6 Splošnega sporazuma o carinah in trgovini (GATT) 1994 začne pogajanja z nekaterimi drugimi članicami STO v okviru pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji.(2) Komisija je pogajanja vodila ob posvetovanju z odborom, ustanovljenim s členom 133 Pogodbe, in v okviru pogajalskih direktiv, ki jih je izdal Svet.(3) Komisija je končala pogajanja o Sporazumu v obliki izmenjave pisem med Evropsko skupnostjo in Urugvajem. Ta sporazum bi bilo treba odobriti –SKLENIL:Člen 1Sporazum v obliki izmenjave pisem med Evropsko skupnostjo in Urugvajem o spremembi ugodnosti na seznamih za Češko republiko, Republiko Estonijo, Republiko Ciper, Republiko Latvijo, Republiko Litvo, Republiko Madžarsko, Republiko Malto, Republiko Poljsko, Republiko Slovenijo in Slovaško republiko v okviru pristopa k Evropski skupnosti se odobri v imenu Skupnosti.Besedilo Sporazuma v obliki izmenjave pisem je priloženo temu sklepu.Člen 2Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v obliki izmenjave pisem, ki je za Skupnost zavezujoč.V Luxembourgu, 23. oktober 2006.Za SvetPredsednikJ.-E. Enestam--------------------------------------------------


title: 2008/37/ES: Sklep Komisije z dne 14. decembra 2007 o ustanovitvi Izvajalske agencije Evropskega raziskovalnega sveta za upravljanje posebnega programa Skupnosti Zamisli na področju pionirskih raziskav pri uporabi Uredbe Sveta (ES) št. 58/2003 (Besedilo velja za EGP)

text:
               12.1.2008

               SL

               Uradni list Evropske unije

               L 9/15

      SKLEP KOMISIJE

   z dne 14. decembra 2007
   o ustanovitvi „Izvajalske agencije Evropskega raziskovalnega sveta“ za upravljanje posebnega programa Skupnosti „Zamisli“ na področju pionirskih raziskav pri uporabi Uredbe Sveta (ES) št. 58/2003
   (Besedilo velja za EGP)
   (2008/37/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3(1) Uredbe,
   ob upoštevanju naslednjega:

               (1)

               Uredba (ES) št. 58/2003 pooblašča Komisijo, da ustanavlja izvajalske agencije v skladu s splošnim statutom, določenim z navedeno uredbo, in nanje prenese določene naloge v zvezi z upravljanjem enega ali več programov Skupnosti.

               (2)

               Pooblastilo za ustanavljanje izvajalskih agencij naj bi Komisiji omogočilo, da se osredotoči na temeljne dejavnosti in naloge, ki jih ni mogoče oddati v zunanje izvajanje, ne da bi pri tem izgubila nadzor ali končno odgovornost za dejavnosti, ki jih upravljajo navedene izvajalske agencije.

               (3)

               Sklep št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007–2013) (2) določa, da se ustanovi Evropski raziskovalni svet za izvajanje posebnega programa „Zamisli“ (3). Evropski raziskovalni svet sestavlja neodvisni znanstveni svet, ki ga podpira posebna izvedbena struktura.

               (4)

               S Sklepom 2007/134/ES z dne 2. februarja 2007 o ustanovitvi Evropskega raziskovalnega sveta (4) je Komisija ustanovila Evropski raziskovalni svet (ERS) in znanstveni svet ter napovedala vzpostavitev posebne izvedbene strukture v obliki izvajalske agencije, ki se ustanovi s posebnim aktom v skladu z Uredbo (ES) št. 58/2003.

               (5)

               Upravljanje posebnega programa „Zamisli“ vključuje izvajanje raziskovalnih projektov, ki ne zahtevajo sprejemanja političnih odločitev ter zahtevajo visoko raven znanstvenega in finančnega strokovnega znanja in izkušenj ves čas trajanja projekta.

               (6)

               Naloge v zvezi z izvajanjem programa je mogoče prenesti na izvajalsko agencijo na podlagi jasne ločitve med fazo načrtovanja programa, ki jo določi znanstveni svet in sprejme Komisija, in izvajanjem, ki bi se preneslo na izvajalsko agencijo v skladu z načeli in metodologijo, ki jo določi znanstveni svet.

               (7)

               Analiza stroškov in koristi, ki je bila opravljena v ta namen, je pokazala, da bi bila ustanovitev izvajalske agencije za upravljanje dejavnosti Evropskega raziskovalnega sveta koristna s finančnega in tudi nefinančnega vidika.

               (8)

               Agencija bi morala izvajati svoj operativni proračun v skladu z Uredbo Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (5).

               (9)

               Ukrepi, predvideni s tem sklepom, so v skladu z mnenjem Odbora za izvajalske agencije –

         SKLENILA:
   Člen 1
   Ustanovitev agencije
   1.   Ustanovi se izvajalska agencija (v nadaljnjem besedilu „agencija“) za upravljanje dejavnosti Skupnosti na področju raziskav, katere statut ureja Uredba (ES) št. 58/2003.
   2.   Ime agencije je „Izvajalska agencija Evropskega raziskovalnega sveta“.
   Člen 2
   Sedež
   Agencija ima sedež v Bruslju.
   Člen 3
   Trajanje delovanja
   Agencija se ustanovi za obdobje, ki se začne 1. januarja 2008 in konča 31. decembra 2017.
   Člen 4
   Cilji in naloge
   1.   Na agencijo se v okviru Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007-2013), ki je bil vzpostavljen s Sklepom št. 1982/2006/ES, prenesejo naslednje naloge:

               —

               upravljanje faz posebnih projektov – kot je določeno v sklepu, ki pooblašča to agencijo – v zvezi z izvajanjem posebnega programa „Zamisli“ na podlagi Odločbe Sveta 2006/972/ES (6) in delovnega programa, ki ga določi znanstveni svet in sprejme Komisija, ter za to potrebnih pregledov, pri čemer sprejme ustrezne odločitve po pooblastilu Komisije,

               —

               sprejemanje instrumentov za proračunsko izvajanje prihodkov in odhodkov ter po pooblastilu Komisije izvajanje vseh ukrepov za upravljanje posebnega programa „Zamisli“ in zlasti tistih, ki so povezani z dodelitvijo sredstev in oddajo naročil,

               —

               zbiranje, analiza in posredovanje Komisiji ter znanstvenemu svetu vseh informacij, potrebnih za usmerjanje izvajanja programa Skupnosti.

         2.   Sklep Komisije o pooblastitvi agencije podrobno določa vse naloge, ki se prenesejo nanjo, in se ustrezno spremeni, če se nanjo prenese katera koli dodatna naloga. Sklep se pošlje v vednost Odboru za izvajalske agencije.
   Člen 5
   Organizacijska sestava
   1.   Agencijo upravljata usmerjevalni odbor in direktor, ki ga imenuje Komisija.
   2.   Člani usmerjevalnega odbora so imenovani za dve leti.
   3.   Direktor agencije je imenovan za štiri leta.
   4.   Mandati članov usmerjevalnega odbora in direktorja se lahko obnovijo.
   Člen 6
   Nepovratna sredstva
   Agencija prejme donacije, določene v splošnem proračunu Evropskih skupnosti in zajete iz sredstev, namenjenih posebnemu programu „Zamisli“ iz člena 4(1).
   Člen 7
   Nadzor in poročanje
   Agencija je pod nadzorom Komisije in redno poroča o napredku pri izvajanju programov, za katere je odgovorna, v skladu z ureditvijo in v časovnih presledkih, določenih v aktu o pooblastilu.
   Člen 8
   Izvajanje operativnega proračuna
   Agencija izvaja operativni proračun v skladu z določbami Uredbe (ES) št. 1653/2004.

      V Bruslju, 14. decembra 2007

            Za Komisijo

         Janez POTOČNIK

            Član Komisije

      (1)  UL L 11, 16.1.2003, str. 1.

      (2)  UL L 412, 30.12.2006, str. 1.

      (3)  UL L 54, 22.2.2007, str. 81.

      (4)  UL L 57, 24.2.2007, str. 14.

      (5)  UL L 297, 22.9.2004, str. 6. Uredba, kakor je bila spremenjena z Uredbo (ES) št. 1821/2005 (UL L 293, 9.11.2005, str. 10).

      (6)  UL L 400, 30.12.2006, str. 243.


title: Sklep Komisije z dne 7. julija 2003 o sprejetju odločb Skupnosti o uvozu nekaterih kemikalij v skladu z Uredbo (ES) št. 304/2003 Evropskega parlamenta in Sveta ter o spremembah Sklepov 2000/657/ES in 2001/852/ESBesedilo velja za EGP.

text:
Pomembno pravno obvestilo

|

32003D0508

Uradni list L 174 , 12/07/2003 str. 0010 - 0039

		Sklep Komisijez dne 7. julija 2003o sprejetju odločb Skupnosti o uvozu nekaterih kemikalij v skladu z Uredbo (ES) št. 304/2003 Evropskega parlamenta in Sveta ter o spremembah Sklepov 2000/657/ES in 2001/852/ES(Besedilo velja za EGP)(2003/508/ES)KOMISIJA EVROPSKIH SKUPNOSTI JE –ob upoštevanju Pogodbe o ustanovitvi Evropske skupnosti,ob upoštevanju Uredbe (ES) št. 304/2003 Evropskega parlamenta in Sveta z dne 28. januarja 2003 o izvozu in uvozu nevarnih kemikalij [1] in zlasti člena 12(1) Uredbe,Ob upoštevanju naslednjega:(1) V skladu z Uredbo (ES) št. 304/2003 Komisija v imenu Skupnosti odloča o dovoljenju za uvoz v Skupnost za vsako kemikalijo, ki je predmet postopka soglasja po predhodnem obveščanju (PIC).(2) Program Združenih narodov za okolje (UNEP) in Organizacija Združenih narodov za prehrano in kmetijstvo (FAO) sta bila pooblaščena za opravljanje sekretarskih storitev za delovanje začasnega PIC postopka, vzpostavljenega s sklepno listino konference pooblaščencev na Rotterdamski konvenciji o postopku soglasja po predhodnem obveščanju (PIC) za nekatere nevarne kemikalije in pesticide v mednarodni trgovini ter zlasti z Resolucijo o začasnih sporazumih, določenih v Resoluciji; Konvencija je bila podpisana dne 11. septembra 1998, Skupnost pa jo je potrdila s Sklepom Sveta 2003/106/ES [2].(3) Komisija kot skupni pooblaščeni organ mora v imenu Skupnosti in držav članic sporočati odločbe o kemikalijah sekretariatu začasnega PIC postopka, v nadaljnjem besedilu "začasni sekretariat".(4) Začasni sekretariat je zahteval, da vsi sodelujoči v PIC postopku ob poročanju o svojih uvoznih odločbah uporabljajo posebni obrazec o odgovoru države uvoznice.(5) Seznamu kemikalij, za katere velja začasni PIC postopek, je bila kot pesticid dodana kemična snov monokrotofos, o kateri je Komisijo obvestil začasni sekretariat v obliki navodila za odločanje. Za monokrotofos začasni PIC postopek na nek način že velja, saj so v Prilogi III Rotterdamske konvencije navedene nekatere zelo nevarne oblike pesticidnih pripravkov, ki vsebujejo monokrotofos. Dokler Skupnost ne opravi ocene monokrotofosa znotraj okvira Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [3], kakor je nazadnje spremenjena z Uredbo (ES) št. 806/2003 [4], je bil začasni odgovor o teh pesticidnih pripravkih podan v Sklepu Komisije 2000/657/ES z dne 16. oktobra 2000 o sprejetju odločb Skupnosti glede nekaterih kemikalij v skladu z Uredbo Sveta (EGS) št. 2455/92 o izvozu in uvozu nekaterih nevarnih kemikalij [5], kakor je spremenjena s Sklepom 2001/852/ES [6]. V skladu z Uredbo Komisije (ES) št. 2076/2002 z dne 20. novembra 2002 o podaljšanju časovnega obdobja iz člena 8(2) Direktive Sveta 91/414/EGS in o nevključitvi nekaterih aktivnih snovi v Prilogo I k navedeni direktivi ter o odvzemu registracij za fitofarmacevtska sredstva, ki vsebujejo te snovi [7], je bil monokrotofos izključen iz Priloge I k Direktivi 91/414/EGS, registracije za fitofarmacevtska sredstva, ki ga vsebujejo, pa je bilo treba preklicati do 25. julija 2003. Začasni odgovor iz Sklepa 2000/657/ES je treba zato nadomestiti s končno odločbo o uvozu.(6) Kemikalije 2,4,5-T, klorobenzilat in fosfamidon sodijo v področje uporabe Direktive 91/414/EGS, ki določa prehodno obdobje, v katerem lahko države članice do sprejetja odločbe Skupnosti sprejmejo sklep o snoveh in proizvodih iz področja uporabe navedene direktive. Z Uredbo (ES) št. 2076/2002 so bile te snovi izključene iz Priloge I k Direktivi 91/414/EGS, registracije za fitofarmacevtska sredstva, ki vsebujejo te snovi, pa je bilo treba preklicati do 25. julija 2003. Odločbe o uvozu pesticidnih pripravkov 2,4,5-T, klorobenzilat in fosfamidon iz Sklepa 2000/657/ES, ki so bili predloženi kot začasni odgovori do sprejetja odločbe Skupnosti, je treba zato nadomestiti s končnimi odločbami.(7) Tudi kemikaliji paration in metil paration sodita v področje uporabe Direktive 91/414/EGS. Z Odločbo Komisije 2001/520/ES z dne 9. julija 2001 o nevključitvi parationa v Prilogo I k Direktivi Sveta 91/414/EGS in preklicu registracij fitofarmacevtskih sredstev, ki vsebujejo to aktivno snov [8] in z Odločbo Komisije 2003/166/ES z dne 10. marca 2003 o nevključitvi metil parationa v prilogo I k Direktivi Sveta 91/414/EGS in preklicu registracij fitofarmacevtskih sredstev, ki vsebujejo to aktivno snov [9], sta ti dve snovi sedaj izključeni iz Priloge I k Direktivi 91/414/EGS, registracije fitofarmacevtskih sredstev, ki ju vsebujejo, pa se prekličejo. Zato je treba odločbe o uvozu za pesticidna pripravka paration in metil paration, kakor je določeno v Sklepu Komisije 2001/852/ES z dne 19. novembra 2001 o sprejetju odločb Komisije o uvozu v skladu z Uredbo Sveta (EGS) št. 2455/92 o izvozu in uvozu nekaterih nevarnih kemikalij in o spremembi Sklepa 2000/657/ES in Sklepa 2000/657/ES, predloženih kot začasne odgovore do sklepa Skupnosti, nadomestiti s končnimi odločbami.(8) Kemikalija etilen oksid je zajeta v Direktivo Sveta 79/117/EGS z dne 21. decembra 1978 o prepovedi dajanja v promet in uporabe fitofarmacevtskih sredstev, ki vsebujejo nekatere aktivne snovi [10], kakor je nazadnje spremenjena z Uredbo (ES) št. 807/2003 [11]. To se odraža v končni odločbi o uvozu iz Sklepa 2001/852/ES. Vendar pa je bil etilen oksid pred kratkim predmet obvestila v skladu s programom Skupnosti za vrednotenje obstoječih snovi v skladu z Direktivo 98/8/ES Evropskega parlamenta in Sveta z dne 16. februarja 1998 o dajanju biocidnih proizvodov na trg [12], ki določa prehodno obdobje, v katerem lahko države članice do sprejetja odnosi Skupnosti sprejmejo sklep o snoveh in proizvodih iz področja uporabe navedene direktive. Odločbo o uvozu, določeno v Sklepu 2001/852/ES, je treba zato nadomestiti.(9) Kemikalije polibrominirani bifenili (PBB) so bile z Direktivo Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri dajanju v promet in uporabi nekaterih nevarnih snovi in pripravkov [13], kakor je nazadnje spremenjena z Direktivo 2003/11/ES Evropskega parlamenta in Sveta [14], predmet strogih omejitev. To se odraža v odločbi Skupnosti o uvozu, objavljenem v PIC okrožnici V, ki poroča o stanju na dan 30. junija 1995. Vendar pa v tej odločbi ni bila upoštevana popolna prepoved PBB-jev, ki v Avstriji velja od leta 1993. Zato je treba navedeno odločbo o uvozu nadomestiti.(10) Ukrepi iz tega sklepa so v skladu z mnenjem odbora, ustanovljenega v skladu s členom 29 Direktive Sveta 67/548/EGS [15], kakor je nazadnje spremenjena z Uredbo (ES) št. 807/2003 –SKLENILA:Člen 1Začasni odgovori o uvozu kemikalij 2,4,5-T, klorobenzilat, metil paration, monokrotofos in fosfamidon, kakor so določene v Prilogi k Sklepu 2000/657/EGS, se nadomestijo z obrazci za odgovore o uvozih, določenimi v Prilogi I k temu sklepu.Člen 2Končna odločba o uvozu etilen oksida in začasni odgovor o uvozu parationa, kakor je določeno v Prilogi k Sklepu 2001/852/ES, se nadomestita z obrazci za odgovore o uvozih, določenimi v Prilogi II k temu sklepu.Člen 3Končna odločba o uvozu polibrominiranih bifenilov (PBB), objavljen v PIC okrožnici V, se nadomesti z odgovorom za uvoz, ki je določen v Prilogi III k temu sklepu.V Bruslju, 7. julija 2003Za KomisijoMargot WallströmČlanica Komisije[1] UL L 63, 6.3.2003, str. 1.[2] UL L 63, 6.3.2003, str. 27.[3] UL L 230, 19.8.1991, str. 1.[4] UL L 122, 16.5.2003, str. 1.[5] UL L 275, 27.10.2000, str. 44.[6] UL L 318, 4.12.2001, str. 28.[7] UL L 319, 23.11.2002, str. 3.[8] UL L 187, 10.7.2001, str. 47.[9] UL L 67, 12.3.2003, str. 18.[10] UL L 33, 8.2.1979, str. 36.[11] UL L 122, 16.5.2003, str. 36.[12] UL L 123, 24.4.1998, str. 1.[13] UL L 262, 27.9.1976, str. 201.[14] UL L 42, 15.2.2003, str. 45.[15] UL 196, 16.8.1967, str. 1.--------------------------------------------------PRILOGA IRevidirane odločbe o uvozu kemikalij 2,4,5-T, klorobenzilat, metil paration, monokrotofos in fosfamidon, ki nadomeščajo predhodne odločbe o uvozu iz Sklepa 2000/657/ES+++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------PRILOGA II:Revidirane odločbe o uvozu za kemikaliji etilen oksid in paration, ki nadomeščajo predhodne odločbe o uvozu iz Sklepa 2001/852/ES+++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------PRILOGA IIIRevidirana odločba o uvozu kemikalije PBB (polibrominirani bifenili), ki nadomešča predhodno odločbo o uvozu iz leta 1995+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: 2008/823/ES: Sklep Komisije z dne 22. oktobra 2008 o spremembi Sklepa 95/319/ES o ustanovitvi Odbora višjih inšpektorjev za delo (Besedilo velja za EGP)

text:
               30.10.2008

               SL

               Uradni list Evropske unije

               L 288/5

      SKLEP KOMISIJE

   z dne 22. oktobra 2008
   o spremembi Sklepa 95/319/ES o ustanovitvi Odbora višjih inšpektorjev za delo
   (Besedilo velja za EGP)
   (2008/823/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               Komisija je s Sklepom 95/319/ES (1) ustanovila Odbor višjih inšpektorjev za delo (v nadaljnjem besedilu: „Odbor“).

               (2)

               Nedavni širitvi Evropske unije sta dejansko podvojili obseg Odbora. Plenarna zasedanja zdaj vključujejo 54 članov Odbora. V primeru novih širitev se bo število članov še dodatno povečalo.

               (3)

               Da bi se Odboru omogočilo izvajanje njegovih nalog in članom Odbora praktična interaktivna izmenjava izkušenj in mnenj, kar pa ni izvedljivo v tako velikem Odboru, je treba število članov na državo članico zmanjšati z dveh na enega. Državam članicam je treba omogočiti imenovanje nadomestnega člana za udeležbo na sestankih, na katerih polnopravni član ne more biti prisoten.

               (4)

               Da bi se zagotovilo kakovostno delo Odbora, morajo biti kandidati za članstvo izkušeni predstavniki nacionalnih služb inšpekcije dela z mandatom za izvajanje nalog Odbora.

               (5)

               Treba je zagotoviti, da bo imel vsak član ali nadomestni član možnost, da ga bo na sestankih Odbora spremljal strokovnjak. Iz praktičnih razlogov v zvezi z organizacijo sestankov je treba o takšni udeležbi strokovnjakov obvestiti vsaj mesec dni pred zadevnim sestankom Odbora.

               (6)

               Za olajšanje delovanja morajo imeti delovne skupine možnost, da jim predseduje strokovnjak iz nacionalne službe inšpekcije dela, ki ni član Odbora.

               (7)

               Posebne kategorije opazovalcev morajo imeti možnost udeležbe na sestankih Odbora.

               (8)

               Odbor mora sprejeti poslovnik, ki določa praktične podrobnosti za njegovo delo.

               (9)

               Sklep 95/319/ES je treba ustrezno spremeniti.

               (10)

               Ta sklep začne veljati 1. januarja 2010, na dan, na kateri se začne novi mandat članov Odbora –

         SKLENILA:
   Člen 1
   Sklep 95/319/ES se spremeni:

               1.

               Člen 5 se spremeni:

                           (a)

                           Odstavka 1 in 2 se nadomestita z naslednjim:
                           „1.   Odbor sestavlja po en polnopravni član iz vsake države članice.
                           Za vsakega polnopravnega člana je lahko imenovan nadomestni član. Nadomestni član se udeleži sestankov Odbora samo takrat, ko se jih polnopravni član ne more udeležiti.
                           2.   Polnopravne in nadomestne člane odbora imenuje Komisija na predlog države članice.
                           Države članice ob predlaganju imen svojih kandidatov Komisiji zagotovijo, da so to izkušeni predstavniki njihove nacionalne službe inšpekcije dela z mandatom izvajanja nalog Odbora.“

                           (b)

                           Odstavek 5 se črta.

               2.

               Člen 8 se nadomesti z naslednjim:
               „Člen 8
               1.   Odbor lahko v dogovoru s predstavnikom Komisije povabi katero koli osebo s posebnim znanjem v zvezi s točko dnevnega reda, da sodeluje pri njegovem delu.
               2.   Če član predloži utemeljen zahtevek predsedniku vsaj mesec dni pred zadevnim sestankom Odbora, vsakega člana ali nadomestnega člana lahko spremlja strokovnjak.“

               3.

               V členu 9 se odstavek 2 nadomesti z naslednjim:
               „2.   Delovnim skupinam predseduje član Odbora ali strokovnjak iz služb inšpekcije dela držav članic, sestavljajo pa jih člani Odbora in/ali strokovnjaki. Delovne skupine Odboru poročajo na plenarnem zasedanju.“

               4.

               Vstavi se naslednji člen 9a:
               „Člen 9a
               Člani in strokovnjaki za svoje delo niso plačani.“

               5.

               V členu 10 se doda naslednji odstavek 3:
               „3.   Sestankov Odbora se lahko kot opazovalci udeležujejo:

                           (a)

                           predstavnik službe inšpekcije dela vsake države EGP/Efta;

                           (b)

                           direktor Evropske agencije za varnost in zdravje pri delu;

                           (c)

                           predstavnik Mednarodne organizacije dela.“

               6.

               Vstavi se naslednji člen 11a:
               „Člen 11a
               Odbor sprejme svoj poslovnik, ki določa praktične podrobnosti za njegovo delo, vključno s sklicevanjem sestankov in organizacijo delovnih skupin.“

               7.

               V členu 12 se odstavek 2 nadomesti z naslednjim:
               „2.   Komisija posreduje navedeno poročilo Svetu, Evropskemu parlamentu, Ekonomsko-socialnemu odboru in Svetovalnemu odboru za varnost in zdravje pri delu.“

         Člen 2
   Ta sklep začne veljati 1. januarja 2010.

      V Bruslju, 22. oktobra 2008

            Za Komisijo

         Vladimír ŠPIDLA

            Član Komisije

      (1)  UL L 188, 9.8.1995, str. 11.


title: Sklep št. U1 z dne 12. junija 2009 o členu 54(3) Uredbe (ES) št. 987/2009 Evropskega parlamenta in Sveta v zvezi s povečanjem dajatve za brezposelnost za odvisne družinske člane (Besedilo velja za EGP in za sporazum ES/Švica)

text:
               24.4.2010

               SL

               Uradni list Evropske unije

               C 106/42

         SKLEP št. U1
   z dne 12. junija 2009
   o členu 54(3) Uredbe (ES) št. 987/2009 Evropskega parlamenta in Sveta v zvezi s povečanjem dajatve za brezposelnost za odvisne družinske člane
   (Besedilo velja za EGP in za sporazum ES/Švica)
   2010/C 106/11
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh vprašanj v zvezi z uporabo ali razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2),
   ob upoštevanju člena 54(2) in (3) Uredbe (ES) št. 987/2009,
   ob upoštevanju naslednjega:

               (1)

               V skladu s členom 54(3) Uredbe (ES) št. 987/2009 pristojni nosilec pri izračunu dajatve upošteva število družinskih članov, ki prebivajo na ozemlju države članice, ki ni država sedeža pristojnega nosilca, če je v skladu z zakonodajo države članice višina dajatve za brezposelnost odvisna od števila družinskih članov.

               (2)

               V skladu s členom 2(2) navedene uredbe nosilci brez odlašanja zagotovijo ali si izmenjajo vse podatke, potrebne za ugotovitev in določitev pravic in obveznosti oseb, za katere se uporablja Uredba (ES) št. 883/2004.

               (3)

               Dokumenti in strukturirani elektronski dokumenti iz člena 4(1) Uredbe (ES) št. 987/2009 dokazujejo pravice zadevne osebe, vendar njihova izdaja ni pogoj za take pravice.

               (4)

               Dokumenti v zvezi z družinskimi člani, ki stalno prebivajo na ozemlju države članice, ki ni država sedeža pristojnega nosilca, se lahko predložijo šele, ko nastopi obdobje brezposelnosti, za katerega se dajatev plačuje.

               (5)

               Zaostala plačila povečanih dajatev za brezposelnost, ki se plačajo za družinske člane, je treba izvesti za obdobje pred datumom predložitve podatkov o družinskih članih, ki stalno prebivajo na ozemlju države članice, ki ni država članica sedeža pristojnega nosilca, če so bile zadevne osebe odvisne od brezposelne osebe že ob nastopu obdobja brezposelnosti, za katerega se dajatev plačuje.
               V skladu s pogoji iz člena 71(2) Uredbe (ES) št. 883/2004 –

         SKLENILA:

               1.

               Zaradi predložitve dokumenta v zvezi z družinskimi člani po nastopu obdobja brezposelnosti, za katerega se dajatev plačuje, se ne odloži pridobitev pravice do dajatve za brezposelnost po višji stopnji za odvisne družinske člane, ki se določi v skladu z zakonodajo pristojne države.

               2.

               Če nosilec, ki predloži dokument iz odstavka 1, ne more potrditi, da se družinski člani ne upoštevajo pri izračunu dajatev za brezposelnost, do katerih je upravičena druga oseba v skladu z zakonodajo države članice, v kateri stalno prebivajo, se zadevni osebi dovoli, da navedenemu dokumentu v ta namen priloži izjavo.

               3.

               Ta sklep se objavi v Uradnem listu Evropske unije. Uporablja se od dneva začetka veljavnosti Uredbe (ES) št. 987/2009.

            Predsednica Upravne komisije

         Gabriela PIKOROVÁ

      (1)  UL L 166, 30.4.2004, str. 1.

      (2)  UL L 284, 30.10.2009, str. 1.


title: Sklep Evropskega parlamenta z dne 5. maja 2010 o razrešnici glede izvrševanja proračuna Agencije za oskrbo Euratom za proračunsko leto 2008

text:
               25.9.2010

               SL

               Uradni list Evropske unije

               L 252/192

         SKLEP EVROPSKEGA PARLAMENTA
   z dne 5. maja 2010
   o razrešnici glede izvrševanja proračuna Agencije za oskrbo Euratom za proračunsko leto 2008
   (2010/540/EU)
   EVROPSKI PARLAMENT,
   ob upoštevanju končnih letnih računovodskih izkazov Agencije za oskrbo Euratom za proračunsko leto 2008,
   ob upoštevanju poročila Računskega sodišča o letnih računovodskih izkazih Agencije za oskrbo Euratom za proračunsko leto 2008, skupaj z odgovori agencije (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Sklepa Sveta št. 2008/114/ES, Euratom z dne 12. februarja 2008 o določitvi statuta Agencije za oskrbo Euratom (3), zlasti člena 8,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor (A7-0076/2010),

               1.

               podeli razrešnico generalnemu direktorju Agencije za oskrbo Euratom glede izvrševanja proračuna agencije za proračunsko leto 2008;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje generalnemu direktorju Agencije za oskrbo Euratom, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 304, 15.12.2009, str. 6.

      (2)  UL L 248, 16.9.2002, str. 1.

      (3)  UL L 41, 15.2.2008, str. 15.

      (4)  UL L 357, 31.12.2002, str. 72.
    ---documentbreak---

               25.9.2010

               SL

               Uradni list Evropske unije

               L 252/193

         RESOLUCIJA EVROPSKEGA PARLAMENTA
   z dne 5. maja 2010
   s pripombami, ki so del sklepa o razrešnici glede izvrševanja proračuna Agencije za oskrbo Euratom za proračunsko leto 2008
   EVROPSKI PARLAMENT,
   ob upoštevanju končnih letnih računovodskih izkazov Agencije za oskrbo Euratom za proračunsko leto 2008,
   ob upoštevanju poročila Računskega sodišča o letnih računovodskih izkazih Agencije za oskrbo Euratom za proračunsko leto 2008, skupaj z odgovori agencije (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Sklepa Sveta št. 2008/114/ES, Euratom z dne 12. februarja 2008 o določitvi statuta Agencije za oskrbo Euratom (3), zlasti člena 8,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor (A7-0076/2010),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

               B.

               ker je bil s Sklepom Sveta 2008/114/ES, Euratom, sprejet nov statut Agencije za oskrbo Euratom, ustanovljene v Luxembourgu leta 1958, in je tako postala agencija,

               1.

               ugotavlja, da agencija v letu 2008 ni prejela nobene subvencije za kritje svojih operativnih dejavnosti in da je Komisija prevzela vse odhodke, ki jih je imela agencija pri izvrševanju proračuna za leto 2008; ugotavlja tudi, da so bile obveznosti, prenesene iz leta 2007, plačane z neporabljenim delom subvencije za leto 2007;

               2.

               tako ugotavlja, da je agencija dejansko vključena v Komisijo, saj nima samostojnega proračuna;

               3.

               vendar poudarja, da se zaradi takšnega stanja zastavlja vprašanje o potrebi po ohranitvi agencije v njeni sedanji obliki in organizaciji; vendar iz odgovora agencije ugotavlja, da je sedanja situacija odraz ravnotežja med jasnim odnosom s Komisijo (npr. Komisija lahko izdaja smernice in imenuje generalnega direktorja agencije) na eni strani in stopnjo pravne in finančne avtonomije na drugi strani;

      Notranja revizija

               4.

               ugotavlja, da je agencija v skladu s členom 3 svojega statuta izbrala lastnega notranjega revizorja, ki je začel opravljati svoje dolžnosti šele 1. julija 2009;

               5.

               sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 5. maja 2010 (5) o uspešnosti, finančnem poslovodenju in nadzoru agencij.

      (1)  UL C 304, 15.12.2009, str. 6.

      (2)  UL L 248, 16.9.2002, str. 1.

      (3)  UL L 41, 15.2.2008, str. 15.

      (4)  UL L 357, 31.12.2002, str. 72.

      (5)  Sprejeta besedila, P7_TA(2010)0139 (glej stran 241 tega Uradnega lista).


title: 2011/574/EU: Sklep Evropskega parlamenta z dne 10. maja 2011 o razrešnici glede izvrševanja proračuna Evropskega centra za preprečevanje in obvladovanje bolezni za proračunsko leto 2009

text:
               27.9.2011

               SL

               Uradni list Evropske unije

               L 250/145

         SKLEP EVROPSKEGA PARLAMENTA
   z dne 10. maja 2011
   o razrešnici glede izvrševanja proračuna Evropskega centra za preprečevanje in obvladovanje bolezni za proračunsko leto 2009
   (2011/574/EU)
   EVROPSKI PARLAMENT,
   ob upoštevanju končnih letnih računovodskih izkazov Evropskega centra za preprečevanje in obvladovanje bolezni za proračunsko leto 2009,
   ob upoštevanju poročila Računskega sodišča o letnih računovodskih izkazih Evropskega centra za preprečevanje in obvladovanje bolezni za proračunsko leto 2009, skupaj z odgovori Centra (1),
   ob upoštevanju priporočila Sveta z dne 15. februarja 2011 (05892/2011 – C7-0052/2011),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,
   ob upoštevanju Uredbe (ES) št. 851/2004 Evropskega parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (3), zlasti člena 23 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,
   ob upoštevanju člena 77 in Priloge VI poslovnika,
   ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A7-0107/2011),

               1.

               podeli razrešnico direktorju Evropskega centra za preprečevanje in obvladovanje bolezni glede izvrševanja proračuna centra za proračunsko leto 2009;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropskega centra za preprečevanje in obvladovanje bolezni, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 338, 14.12.2010, str. 124.

      (2)  UL L 248, 16.9.2002, str. 1.

      (3)  UL L 142, 30.4.2004, str. 1.

      (4)  UL L 357, 31.12.2002, str. 72.
    ---documentbreak---

               27.9.2011

               SL

               Uradni list Evropske unije

               L 250/146

         RESOLUCIJA EVROPSKEGA PARLAMENTA
   z dne 10. maja 2011
   s pripombami, ki so del sklepa o razrešnici glede izvrševanja proračuna Evropskega centra za preprečevanje in obvladovanje bolezni za proračunsko leto 2009
   EVROPSKI PARLAMENT,
   ob upoštevanju končnih letnih računovodskih izkazov Evropskega centra za preprečevanje in obvladovanje bolezni za proračunsko leto 2009,
   ob upoštevanju poročila Računskega sodišča o letnih računovodskih izkazih Evropskega centra za preprečevanje in obvladovanje bolezni za proračunsko leto 2009, skupaj z odgovori Centra (1),
   ob upoštevanju priporočila Sveta z dne 15. februarja 2011 (05892/2011 – C7-0052/2011),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,
   ob upoštevanju Uredbe (ES) št. 851/2004 Evropskega parlamenta in Sveta z dne 21. aprila 2004 o ustanovitvi Evropskega centra za preprečevanje in obvladovanje bolezni (3), zlasti člena 23 Uredbe,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,
   ob upoštevanju člena 77 in Priloge VI poslovnika,
   ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A7-0107/2011),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2009 ter o zakonitosti in pravilnosti z njimi povezanih transakcij,

               B.

               ker je Parlament 5. maja 2010 direktorju Evropskega centra za preprečevanje in obvladovanje bolezni podelil razrešnico glede izvrševanja proračuna centra za proračunsko leto 2008 (5) in v svoji resoluciji, ki spremlja sklep o razrešnici, med drugim:

                           —

                           navedel, da je seznanjen z ugotovitvijo Računskega sodišča, da je bilo treba prenesti približno 16 200 000 EUR (kar je 40 % celotnega proračuna centra),

                           —

                           izrazil zaskrbljenost, ker do 31. decembra 2008 še ni bil dosežen dogovor o sedežu med centrom in švedsko vlado,

                           —

                           poudaril, da še vedno obstajajo pomanjkljivosti pri načrtovanju postopkov zaposlovanja,

                           —

                           izrazil obžalovanje, ker center ni v celoti izpolnil svojih obveznosti in da organu, odgovornemu za razrešnico, ni poslal poročila svojega direktorja s povzetki notranjih revizij, ki jih je opravil notranji revizor, kot je predvideno v članu 72(5) okvirne finančne uredbe,

               C.

               ker je proračun centra za leto 2009 znašal 51 000 000 EUR, kar je za 25,3 % več kot v proračunskem letu 2008,

               1.

               ugotavlja, da se je proračun centra povečal z 17 100 000 EUR v letu 2006 na 51 000 000 EUR v letu 2009;

               2.

               ugotavlja, da je bilo v letu 2009 za center zagotovljeno 51 000 000 EUR sredstev, od katerih so 48 100 000 EUR subvencije iz proračuna Unije;

               3.

               poudarja, da se je izvajanje plačil rahlo izboljšalo (na 91 %), kar pomeni neporabljena sredstva v višini 4 800 000 EUR; vendar ugotavlja, da je nezadostno izvrševanje povezano z dejstvom, da je center omejil svoje zahtevke za sredstva za plačila, da bi zmanjšal znesek gotovine na bančnem računu ob koncu leta, kot sta zahtevala Računsko sodišče in Komisija;

      Uspešnost

               4.

               ponovno poziva center, naj v tabeli, ki bo priložena naslednjemu poročilu Računskega sodišča, prikaže v tem in prejšnjem proračunskem letu opravljene dejavnosti, za katere se podeli razrešnica, da bo lahko organ za podelitev razrešnice učinkoviteje ovrednotil uspešnost centra od enega do drugega leta;

               5.

               kljub temu meni, da je center pomembna ustanova, ki lahko krepi in razvija evropski nadzor nad boleznimi ter ocenjuje obstoječe in nastajajoče grožnje za zdravje ljudi, ki jih prinašajo nalezljive bolezni, ter poroča o njih;

               6.

               poudarja, da je center dal pomemben prispevek v sklopu ukrepov za boj proti pandemiji virusa H1N1 leta 2009, na primer z izdajo predhodnih smernic o uporabi posebnih cepiv proti pandemični gripi med pandemijo virusa H1N1 leta 2009;

               7.

               meni, da je treba centru dati večja pooblastila, tako da bo Unija v primeru pandemije imela neodvisen organ za ocenjevanje stopnje nevarnosti okužbe, in da se bo lahko izboljšala usklajenost med državami članicami;

               8.

               ugotavlja, da je center leta 2009 uspel razviti številne izdelke in storitve na področju epidemiologije, nadzora, preprečevanja in kontrole nalezljivih bolezni ter objavil številna znanstvena poročila;

               9.

               zahteva, da Računsko sodišče opravi revizije uspešnosti poslovanja centra;

      Prenos proračunskih sredstev

               10.

               izraža zaskrbljenost, ker je Računsko sodišče že leta 2006 poročalo o visoki ravni prenosov, ki negativno vplivajo na izvrševanje proračuna in so v nasprotju z načelom enoletnosti; zlasti ugotavlja, da je bilo treba črtati proračunska sredstva, ki so bila iz leta 2008 prenesena v naslednje leto in ki znašajo 2 200 000 EUR, ter da proračunska sredstva iz leta 2009, ki so bila prenesena v naslednje leto, predstavljajo 42 % naslova II – Upravni odhodki in 63 % naslova III – Odhodki iz poslovanja; zato poziva center, naj organ za podelitev razrešnice obvesti o ukrepih, ki jih je sprejel za odpravo te pomanjkljivosti;

      Sedež centra

               11.

               pozdravlja dejstvo, da je bil 30. junija 2010 nazadnje le podpisan sporazum o sedežu med predsednikom upravnega odbora in švedskim ministrom za javno zdravje in oskrbo starejših, prav tako je bila spremenjena zakonodaja, ki omogoča, da se osebje centra skupaj z družinskimi člani vključi v register prebivalstva Švedske;

      Notranja revizija

               12.

               izraža zaskrbljenost nad dejstvom, da center znova ni v celoti izpolnil svoje obveznosti in organu za podelitev razrešnice ni poslal poročila svojega direktorja s povzetki vsebine priporočila službe za notranjo revizijo, kot je predvideno v članu 72(5) okvirne finančne uredbe; še posebej je zaskrbljen, ker je center v zvezi z nadaljnjimi ukrepi glede prejšnjih priporočil prejel eno „zelo pomembno“ in sedem „pomembnih“ priporočil službe za notranjo revizijo, vendar ni posredoval nikakršnih informacij o njihovi vsebini; zato odločno poziva direktorja centra, naj posreduje te informacije;

               13.

               je seznanjen, da je služba za notranjo revizijo opravila revizijo finančnega upravljanja v letu 2009 s splošnim ciljem pridobitve zadostnega zagotovila o ustreznosti notranjih kontrol, s katerimi se podpirajo postopki za finančno upravljanje, načrtovanje javnih naročil, izvrševanje proračuna, poročanje o upravljanju ter spremljanje in kontrole; poudarja, da priporočila službe za notranjo revizijo zadevajo potrebo po posodobitvi in okrepitvi finančnih postopkov za obveznosti in plačila, da se omogoči učinkovitejše opredeljevanje in beleženje opravljenih kontrol;

               14.

               glede drugih pripomb horizontalne narave, ki spremljajo sklep o razrešnici, se sklicuje na resolucijo z dne 10. maja 2011 (6) o uspešnosti, finančnem poslovodenju in nadzoru agencij.

      (1)  UL C 338, 14.12.2010, str. 124.

      (2)  UL L 248, 16.9.2002, str. 1.

      (3)  UL L 142, 30.4.2004, str. 1.

      (4)  UL L 357, 31.12.2002, str. 72.

      (5)  UL L 252, 25.9.2010, str. 141.

      (6)  Sprejeta besedila, P7_TA(2011)0163 (glej stran 269 tega Uradnega lista).


title: Sklep Sveta 2014/537/SZVP z dne 3. julija 2014 o podpisu in sklenitvi Sporazuma med Evropsko unijo in Srednjeafriško republiko o podrobnostih predaje Srednjeafriški republiki oseb, ki jim je vojaška operacija Evropske unije (EUFOR RCA) v okviru izvajanja svojega mandata odvzela prostost, in jamstvih, ki veljajo za take osebe, v imenu Evropske unije

text:
               23.8.2014

               SL

               Uradni list Evropske unije

               L 251/1

         SKLEP SVETA 2014/537/SZVP
   z dne 3. julija 2014
   o podpisu in sklenitvi Sporazuma med Evropsko unijo in Srednjeafriško republiko o podrobnostih predaje Srednjeafriški republiki oseb, ki jim je vojaška operacija Evropske unije (EUFOR RCA) v okviru izvajanja svojega mandata odvzela prostost, in jamstvih, ki veljajo za take osebe, v imenu Evropske unije
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 37 navedene pogodbe v povezavi s členom 218(5) in (6) Pogodbe o delovanju Evropske unije,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 10. februarja 2014 sprejel Sklep 2014/73/SZVP (1) o vojaški operaciji Unije v Srednjeafriški republiki (EUFOR RCA).

               (2)

               Potem ko je Svet 14. marca 2014 sprejel sklep o pooblastilu za začetek pogajanj, je visoki predstavnik v skladu s členom 37 Pogodbe o Evropski uniji s pogajanji dosegel Sporazum med Evropsko unijo in Srednjeafriško republiko o podrobnostih predaje Srednjeafriški republiki oseb, ki jim je vojaška operacija Evropske unije (EUFOR RCA) v okviru izvajanja svojega mandata odvzela prostost, in jamstvih, ki veljajo za te osebe (v nadaljnjem besedilu: Sporazum).

               (3)

               V skladu s členom 5 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska ne sodeluje pri izvajanju tega sklepa in ne prispeva k financiranju te operacije.

               (4)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Srednjeafriško republiko o podrobnostih predaje Srednjeafriški republiki oseb, ki jim je vojaška operacija Evropske unije (EUFOR RCA) v okviru izvajanja svojega mandata odvzela prostost, in jamstvih, ki veljajo za take osebe, se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Ta sklep začne veljati na dan sprejetja.

      V Bruslju, 3. julija 2014

            Za Svet

            Predsednik

         S. GOZI

      (1)  Sklep Sveta 2014/73/SZVP z dne 10. februarja 2014 o vojaški operaciji Evropske unije v Srednjeafriški republiki (EUFOR RCA) (UL L 40, 11.2.2014, str. 59).


title: 2011/610/EU: Sklep Evropskega parlamenta z dne 10. maja 2011 o razrešnici glede izvrševanja proračuna Skupnega podjetja ARTEMIS za proračunsko leto 2009

text:
               27.9.2011

               SL

               Uradni list Evropske unije

               L 250/242

         SKLEP EVROPSKEGA PARLAMENTA
   z dne 10. maja 2011
   o razrešnici glede izvrševanja proračuna Skupnega podjetja ARTEMIS za proračunsko leto 2009
   (2011/610/EU)
   EVROPSKI PARLAMENT,
   ob upoštevanju končnih letnih računovodskih izkazov Skupnega podjetja ARTEMIS za proračunsko leto 2009,
   ob upoštevanju poročila Računskega sodišča o letnih računovodskih izkazih Skupnega podjetja ARTEMIS za proračunsko leto, ki se je končalo 31. decembra 2009, z odgovori Skupnega podjetja (1),
   ob upoštevanju priporočila Sveta z dne 15. februarja 2011 (05894/2011 – C7-0051/2011),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,
   ob upoštevanju Uredbe Sveta (ES) št. 74/2008 z dne 20. decembra 2007 o ustanovitvi Skupnega podjetja ARTEMIS za izvedbo skupne tehnološke pobude o vgrajenih računalniških sistemih (3), in zlasti člena 11(4) Uredbe,
   ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), in zlasti člena 94 Uredbe,
   ob upoštevanju člena 77 in Priloge VI poslovnika,
   ob upoštevanju poročila Odbora za proračunski nadzor (A7-0126/2011),

               1.

               podeli razrešnico izvršnemu direktorju Skupnega podjetja ARTEMIS glede izvrševanja proračuna skupnega podjetja za proračunsko leto 2009;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja ARTEMIS, Svetu, Komisiji in Računskemu sodišču ter poskrbi za njuno objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 342, 16.12.2010, str. 1.

      (2)  UL L 248, 16.9.2002, str. 1.

      (3)  UL L 30, 4.2.2008, str. 52.

      (4)  UL L 357, 31.12.2002, str. 72.
    ---documentbreak---

               27.9.2011

               SL

               Uradni list Evropske unije

               L 250/243

         RESOLUCIJA EVROPSKEGA PARLAMENTA
   z dne 10. maja 2011
   s pripombami, ki so del sklepa o razrešnici glede izvrševanja proračuna Skupnega podjetja ARTEMIS za proračunsko leto 2009
   EVROPSKI PARLAMENT,
   ob upoštevanju končnih letnih računovodskih izkazov Skupnega podjetja ARTEMIS za proračunsko leto 2009,
   ob upoštevanju poročila Računskega sodišča o letnih računovodskih izkazih Skupnega podjetja ARTEMIS za proračunsko leto, ki se je končalo 31. decembra 2009, z odgovori Skupnega podjetja (1),
   ob upoštevanju priporočila Sveta z dne 15. februarja 2011 (05894/2011 – C7-0051/2011),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,
   ob upoštevanju Uredbe Sveta (ES) št. 74/2008 z dne 20. decembra 2007 o ustanovitvi Skupnega podjetja ARTEMIS za izvedbo skupne tehnološke pobude o vgrajenih računalniških sistemih (3), in zlasti člena 11(4) Uredbe,
   ob upoštevanju finančnih pravil Skupnega podjetja ARTEMIS, ki so bila sprejeta s sklepom njegovega upravnega odbora 18. decembra 2008,
   ob upoštevanju Uredbe Komisije (ES, Euratom) št. 2343/2002 dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), in zlasti člena 94 Uredbe,
   ob upoštevanju člena 77 in Priloge VI poslovnika,
   ob upoštevanju poročila Odbora za proračunski nadzor (A7-0126/2011),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2009 ter o zakonitosti in pravilnosti z njimi povezanih transakcij,

               B.

               ker je bilo Skupno podjetje ARTEMIS ustanovljeno decembra 2007, da bi opredelilo in izvajalo raziskovalni program za razvoj ključnih tehnologij za vgrajene računalniške sisteme na različnih področjih uporabe z namenom izboljšati evropsko konkurenčnost in trajnost ter omogočiti oblikovanje novih trgov in družbenih aplikacij,

               C.

               ker je to podjetje v začetni fazi in do konca leta 2009 še ni imelo v celoti vzpostavljenih sistemov notranjega nadzora in finančnega poročanja,

      Izvrševanje proračuna

               1.

               je seznanjen, da je končni proračun skupnega podjetja za leto 2009 vključeval sredstva za prevzem obveznosti v višini 46 000 000 EUR in sredstva za plačila v višini 8 000 000 EUR; poleg tega ugotavlja, da sta bili stopnji uporabe za obveznosti in plačila 81 % oziroma 20 %;

               2.

               se zaveda, da je skupno podjetje še v začetni fazi, zato razume, da je bila stopnja uporabe sredstev za plačila razmeroma nizka;

      Prispevki članov

               3.

               poziva skupno podjetje, naj uskladi prikaz prispevkov članov v računovodskih izkazih v skladu s smernicami Komisije;

               4.

               poziva skupno podjetje, naj še dodatno razvije določbe o članstvu in sofinanciranju ter predvsem o:

                           —

                           ureditvi pristopa novih članov,

                           —

                           prispevkih članov v naravi,

                           —

                           določil in pogojev, v skladu s katerimi lahko skupno podjetje opravi revizijo prispevkov članov,

                           —

                           pogojih, v skladu s katerimi lahko upravni odbor odobri sofinanciranje;

      Sistemi notranje kontrole

               5.

               poziva skupno podjetje, naj zaključi uvedbo sistema notranjega nadzora in finančnih informacij; še posebej poziva skupno podjetje, naj:

                           —

                           izboljša dokumentiranje procesov in dejavnosti IT ter popisovanja tveganj v zvezi z IT,

                           —

                           pripravi načrt poslovne kontinuitete,

                           —

                           oblikuje politiko varstva podatkov;

               6.

               poziva skupno podjetje, naj v svoja finančna pravila vključi posebno omembo, da ima služba za notranjo revizijo na podlagi določb iz okvirne finančne uredbe za organe skupnosti pristojnosti kot njegov notranji revizor;

               7.

               predvsem meni, da mora biti vloga službe za notranjo revizijo kot notranjega revizorja, da skupnemu podjetju z izdajanjem neodvisnih mnenj o kakovosti sistemov upravljanja in nadzora ter pripravljanjem priporočil za izboljšanje pogojev izvajanja dejavnosti in za spodbujanje dobrega finančnega poslovodenja svetuje, kako naj ravna s tveganji, prav tako meni, da je bistvenega pomena, da skupno podjetje organu, odgovornemu za razrešnico, predloži poročilo, ki ga pripravi izvršni direktor in v katerem povzame število in vrsto notranjih revizij, ki jih je opravil notranji revizor, priporočila in sprejete ukrepe na podlagi teh priporočil;

               8.

               glede na obseg njegovega proračuna in zapletenosti nalog meni, da bi moralo skupno podjetje razmisliti o ustanovitvi revizijskega odbora, ki bi poročal neposredno upravnemu odboru;

      Ni sporazuma z državo gostiteljico

               9.

               poziva skupno podjetje, naj z Belgijo hitro sklene sporazum o državi gostiteljici glede pisarn, privilegijev in imunitet, ki jih zagotovi Belgija, kakor je določeno v členu 17 Uredbe (ES) št. 74/2008.

      (1)  UL C 342, 16.12.2010, str. 1.

      (2)  UL L 248, 16.9.2002, str. 1.

      (3)  UL L 30, 4.2.2008, str. 52.

      (4)  UL L 357, 31.12.2002, str. 72.